שוטר תנועה הבחין ברכב שנוסע בצורה חשודה בכביש המחבר בין מעלה אדומים למחסום א-זעים, ועצר את הנהגת לבדיקה. כשהתקרב לעברה - צעקה "אללה אכבר" והפעילה בלון גז. מהפיצוץ נפצע השוטר קל, והמחבלת, בת 31 ממזרח הבירה, נפצעה קשה. ברכב היה בלון גז. "התכוונה להגיע לירושלים"
גל הטרור לא נפסק ולו לרגע: מחבלת כבת 31 ממזרח ירושלים ביצעה הבוקר (יום א') פיגוע תופת במחסום סמוך למעלה אדומים, עת הפעילה בלון גז ליד כוחות הביטחון הישראליים. שוטר אחד נפצע קל. המחבלת נפצעה קשה, כך נמסר ממד"א. ברכב נמצא בלון גז ובמשטרה מעריכים כי המחבלת הייתה בדרכה לירושלים.
משטרת מחוז ש"י דיווחה כי שוטר תנועה של המחוז הבחין ברכב שנוסע בצורה חשודה בכביש 437, המחבר בין מעלה אדומים למחסום א-זעים. כאשר התקרבה המכונית לעמדת הבידוק, הבחין השוטר בנהגת לחוצה מאוד. הוא סימן לה לעצור בצד הדרך וכאשר ירד רגלית כדי לבדוק אותה - היא צעקה "אללה אכבר" ופוצצה את המכונית.
השוטר שנפצע פונה לבית החולים שערי צדק, ודווח כי הוא סובל מכוויות בפניו. פרמדיק מד"א אהרון אדלר סיפר כי המחבלת הייתה בהכרה כשפונתה לבית החולים עם כוויות בכל חלקי גופה. מהדסה עין כרם נמסר כי היא מונשמת ומורדמת וכי בהמשך תועבר ליחידה לטיפול נמרץ. עוד נמסר כי המחבלת מתגוררת במזרח הבירה, נשואה ללא ילדים.
כביש 1 המחבר בין מחלף אדומים למחסום א-זעים נסגר לשני הכיוונים לשעה קלה ונפתח מחדש.
סנ"צ רפי כהן, מפקד תחנת מעלה אדומים, אמר לאולפן ynet כי השוטר נפגע ליד חלון הרכב, עת הגיע כאמור לשאול את הנהגת למעשיה. "אין לנו ספק שהמחבלת התכוונה להיכנס לירושלים. ערנות השוטר מנעה אסון גדול. אם הרכב היה מגיע לירושלים ולמקום הומה אדם, הפגיעה הייתה חמורה ביותר".
אמש התפשטו מהומות בעקבות גל הטרור ברחבי הארץ. רעולי פנים בנצרת, באום אל פחם, בכפר מנדא וגם בטורען ובכפר כנא הפגינו במוצאי שבת. הם הבעירו צמיגים, יידו אבנים וחסמו צירי תנועה מרכזיים. בשיחה עם ynet הזהירו רעולי פנים בכפר כנא גם מפני שימוש בנשק חם: "יש לנו נשק, אנחנו לא רוצים להשתמש בו", אמר אחד מהם. הם הזהירו מפני הסלמה אם ישראל לא תיענה לדרישותיהם, "תעזבו את אל אקצה", אמרו.
כוחות צה"ל תקפו בלילה רצועת עזה לאחר ירי רקטה לעבר יישובי חוף אשקלון. סוללת כיפת ברזל יירטה אותה. בעקבות התקיפה דיווחו ברצועה כי אישה פלסטינית ובתה נהרגו.
לפני כן נפצע קצין צה"ל באורח קל מיידוי אבנים באזור חברון. תחילה נמסר כי מצבו קשה. הוא טופל ופונה לבית החולים שערי צדק ונמסר כי מצבו קל. דקות לפני, ברחוב שמואל הנביא בירושלים, נפצע קל נהג אוטובוס בן 43 לאחר שהושלכו אבנים לעבר האוטובוס. הוא פונה לבית החולים הדסה עין כרם. קודם לכן נפצעה ישראלית באורח קל מיידוי אבנים במחסום המנהרות סמוך לאל חאדר והיא פונתה לבית החולים שערי צדק.
מוקדם יותר אתמול ירה פלסטיני לעבר כוח צה"ל בסמוך לאדוריים שבדרום הר חברון. הכוח השיב באש לכיוון מקור הירי והפלסטיני נפצע ברגלו. לא היו נפגעים בקרב החיילים. באירוע אחר פלסטינים יידו בקבוק תבערה לעבר כלי רכב ישראליים בכביש עוקף חוסאן, סמוך לביתר עילית. גם שם לא היו נפגעים או נזק.
קל נער בן 14. כמה אירועי יידויי אבנים נרשמו גם באזור מחסום חיזמא בכביש המוביל ליישוב ענתות, גם שם ללא נפגעים.
ב-15:30 דקר פלסטיני שוטרי יס"מ בשער שכם בירושלים, לאחר שחשדו בו וביקשו ממנו תעודת זהות. הכוחות במקום ירו לעברו וחיסלו אותו, ומהירי נפצע גם שוטר באורח קשה. הפיגוע בשער שכם היה פיגוע הדקירה השני אתמול בירושלים. בבוקר, שני בני אדם נדקרו ברחוב הנביאים ונפצעו קל. גם בפיגוע זה המחבל נורה ונהרג.